Diari Oficial de la Generalitat Valenciana


Sumari del DOGV 9043, del 17-03-2021 (2021/1867)

RESOLUCIÓ de 25 de febrer de 2021, de la Universitat d'Alacant, per la qual es convoquen proves selectives per a l'ingrés en l'escala tècnica mitjana (grup A, subgrup A2). Referència B01/21.
----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9043

Data del DOGV
:   17-03-2021

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2021/1867


Data del document
:   25-02-2021

Organisme emissor
:   Universitat d'Alacant

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 25 de febrer de 2021, de la Universitat d'Alacant, per la qual es convoquen proves selectives per a l'ingrés en l'escala tècnica mitjana (grup A, subgrup A2). Referència B01/21. [2021/1867]  
En compliment del que disposen els articles 183 i 184 dels Estatuts d'aquesta universitat, aprovats per Decret 25/2012, de 3 de febrer, del Consell (DOGV 9 de febrer), i amb la finalitat d'atendre les necessitats de personal d'administració i serveis, aquesta universitat, en ús de les competències que li estan atribuïdes en l'article 2.2 e) de la Llei orgànica 6/2001, de 21 de desembre, d'universitats, així com en els Estatuts d'aquesta universitat i publicats els acords del Consell de Govern de la Universitat pels quals s'aprova l'oferta d'ocupació pública per l'any 2020, en el DOGV de data 20 de novembre del 2020, acorda convocar proves selectives per a cobrir 1 plaça corresponent a l'oferta d'ocupació pública per a aqueix mateix any, a través de l'ingrés en l'escala tècnic mitjà de la Universitat d'Alacant (grup A, subgrup A2). L'oferta d'ocupació ha sigut informada per la Direcció General de Costos de Personal i Pensions Públiques del Ministerio de Hacienda y Administraciones Públicas.  
  
Bases de la convocatòria  
  
1. Normes generales  
1.1. Es convoquen proves selectives per a cobrir 1 plaça del grup A, subgrup A2, escala tècnic mitjà (referència B01/21), pel sistema general d'accés lliure, per a ocupar llocs de l'itinerari professional d'administració especial laboratoris instrumentació científica, en laboratoris ciències de la Facultat de Ciències de la Universitat d'Alacant.  
  
D'acord amb el que preveu l'acord de Consell de Govern de la Universitat d'Alacant de 17 de desembre de 2013, pel qual s'aprova el II Pla d'igualtat d'oportunitats entre dones i homes de la Universitat d'Alacant, es fa constar que no hi ha infrarepresentació de cap dels gèneres en l'escala tècnic mitjà, itinerari professional d'administració especial laboratoris instrumentació científica.  
  
1.2. A aquesta convocatòria hi seran aplicables la Llei orgànica 6/2001, d'universitats, el Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic, la Llei 10/2010, de 9 de juliol, de la Generalitat, d'ordenació i gestió de la funció pública valenciana, el Decret 3/2017, de 13 de gener, del Consell, pel qual s'aprova el Reglament de selecció, provisió de llocs de treball i mobilitat del personal de la funció pública valenciana, el Decret 25/2012, de 3 de febrer, del Consell, pel qual s'aprova l'Estatut de la Universitat d'Alacant (DOGV 9 de febrer), la Normativa Interna de la Universitat d'Alacant per la qual es regula el sistema de selecció a través del concurs oposició, per a les convocatòries d'ingrés a les diferents escales administratives de la Universitat d'Alacant pel sistema general d'accés lliure (aprovada i modificada per acord de Consell de Govern de data 25 d'octubre de 2019 i 20 de febrer de 2020, respectivament), la Instrucció de Secretaria General i de la Gerència de la Universitat d'Alacant de data 8 de novembre de 2019, per la qual s'estableix l'obligatorietat d'utilitzar mitjans electrònics per a la presentació de sol·licituds, les comunicacions, les notificacions i la resta de la tramitació en els processos de selecció per a l'accés a les escales funcionarials del personal d'administració i la resta de normativa d'aplicació general.  
  
1.3. El procediment de selecció serà el de concurs oposició, i constarà d'una fase d'oposició, de caràcter obligatori i eliminatori, i una fase de concurs.   
1.4. L'oposició estarà formada pels exercicis següents:  
Primer exercici: consistirà en un qüestionari amb 4 respostes alternatives en cada pregunta de les quals només una serà la correcta, en què es contestaran preguntes relacionades amb la totalitat del temari i que contindrà un 15 % del total de les preguntes referents a la part I de l'annex I. Constarà com a màxim de 100 preguntes i la duració de l'exercici no podrà ser superior a 90 minuts. Es valorarà de 0 a 10 punts. Cada pregunta contestada erròniament tindrà una penalització d'un terç sobre les correctes i les contestacions en blanc no penalitzaran.  
La puntuació mínima per a superar l'exercici serà de 5 punts.  
Segon exercici: consistirà en un exercici de preguntes concretes de resposta curta, relacionades amb la part II del temari que figura en l'annex I. Constarà com a màxim de 10 preguntes i la duració no podrà ser superior a 2 hores. Es valorarà de 0 a 10 punts  
La puntuació mínima per a superar aquest exercici serà de 5 punts.  
Tercer exercici: exercici pràctic relacionat amb la part II del temari que figura en l'annex I, que es realitzarà amb els mitjans instrumentals que el tribunal decidisca, que proporcionarà el material, els mitjans i les instruccions que considere adequats per a dur a terme aquestes proves. Durant l'exercici el tribunal podrà formular les preguntes que, en relació amb aquest, estimen convenients.  
La realització de l'exercici no podrà tenir una duració superior a 3 hores.  
Es valorarà de 0 a 10 punts i la puntuació mínima per a superar aquest exercici serà de 5 punts.  
1.5. Fase de concurs: es valoraran els mèrits acreditats per les persones aspirants que hagen superat la fase d'oposició. Només podran ser considerats aquells mèrits obtinguts fins a la data en què finalitze el termini de presentació de sol·licituds d'admissió a les proves selectives d'aquesta convocatòria, i únicament computaran fins a aquest moment.  
  
El concurs, que no tindrà caràcter eliminatori, farà referència a aptituds, coneixements i experiència de les candidates o els candidats d'acord amb el barem següent:  
Titulació: 1 punt per tenir o haver abonat els drets per a l'expedició d'algun dels següents títols oficials: grau en Biologia o titulació equivalent més un màster universitari en l'àrea de Biologia o doctorat en un programa de biologia.  
La titulació s'acreditarà amb una còpia del títol acadèmic o del justificant d'haver abonat els drets d'expedició d'aquest.  
Experiència: Fins a un màxim de 14 punts en llocs de treball en qualsevol administració pública o universitat pública, a raó de:  
- 0,10 per cada mes complet de serveis en qualsevol cos, escala o categoria pertanyent al mateix subgrup de titulació que l'escala que es convoca.  
- 0,05 per cada mes complet de serveis en qualsevol cos, escala o categoria pertanyent a altres subgrups de titulació que l'escala que es convoca.  
En cap cas es valorarà l'experiència professional com a personal eventual.  
L'experiència serà acreditada mitjançant certificat - full de serveis i haurà de contenir tant el subgrup de titulació de la categoria/escala/cos en la qual s'han prestat els serveis com la mena de règim jurídic o classe de personal empleat públic.  
Coneixements de valencià: fins a un màxim de 3 punts segons l'escala següent:  
  
Nivell Puntuació  
B1 0,5 punts.  
B2 1 punt  
C1 2 punts  
C2 3 punts  
  
  
Es valorarà l'acreditació de coneixements de valencià, mitjançant les certificacions establides per la normativa per la qual s'estableixen els certificats de coneixement de valencià que expedeix el Servei de Llengües de la Universitat d'Alacant i les equivalències d'altres títols, diplomes i certificats.  
La valoració del coneixement del valencià es farà puntuant exclusivament el nivell més alt acreditat, i sempre que no constituïsca un requisit en la convocatòria. En aquest cas, els nivells obtinguts es valoraran igualment, però es restarà la puntuació corresponent al nivell establit com a requisit.  
Idioma estranger: fins a un màxim de 2 punts. Es valorarà el coneixement d'anglés, segons els nivells del Marc Comú Europeu de Referència per a les Llengües (MCER) especificades.   
S'acreditarà documentalment d'acord amb el que s'estableix en la normativa per la qual s'estableixen els certificats de coneixement de llengües estrangeres de la Universitat d'Alacant i les equivalències d'altres títols, diplomes i certificats, aprovada en Consell de Govern de 29.09.2020, BOUA de 29.09.2020 (https://www.boua.ua.es/pdf.asp'pdf=5972.pdf).  
En el cas de cursos realitzats pel Centre Superior d'Idiomes de la Universitat d'Alacant s'haurà d'acreditar l'equivalència d'aquests cursos amb el nivell del MECR. Per a això s'haurà d'adjuntar el títol amb el revers d'aquest, on conste tal circumstància. El personal de la UA també podrà acreditar-la a través del certificat electrònic disponible en UACloud/eAdministració/Tràmits laborals/Certificat de Formació/ Certificat, on s'especifica aquesta equivalència.  
La valoració es realitzarà segons la taula següent:  
  
Nivell Puntuació  
A1 0,10 punts  
A2 0,25 punts.  
B1 0,75 punts.  
B2 1 punt  
C1 1,5 punts.  
C2 2 punts  
  
  
Es puntuarà exclusivament el nivell més alt acreditat per a cada idioma, i sempre que no constituïsca un requisit de la convocatòria. En aquest cas, el nivell obtingut es valorarà igualment, però es restarà la puntuació corresponent al nivell establit com a requisit.  
1.6. La qualificació resultant de la totalitat dels exercicis estarà determinada per la suma de puntuacions obtingudes en cadascun d'aquests.  
Amb el resultat de l'últim exercici de la fase d'oposició, el tribunal exposarà al públic en els llocs previstos en la base 10, la relació d'aspirants que, per haver superat tots els exercicis eliminatoris passen a la fase de concurs, i els emplaçarà perquè en el termini de deu dies hàbils comptats a partir de l'endemà de la publicació de les qualificacions, presenten còpia de la documentació acreditativa dels mèrits previstos en la base 1.5. Per a això hauran d'accedir al seu expedient d'Administració Electrònica i adjuntar els documents acreditatius en els apartats «titulació, experiència, coneixements de valencià i idioma estranger».  
  
No seran valorats aquells mèrits que no es troben prou acreditats, i no s'admetrà cap documentació presentada fora del termini dels deu dies hàbils establits en el paràgraf anterior.  
1.7. Finalitzat el termini de presentació de documentació establit en la base anterior, el tribunal publicarà en els llocs previstos en la base 10, la llista provisional de valoracions de la fase de concurs i concedirà un termini de deu dies hàbils comptadors a partir de l'endemà de la publicació perquè les persones interessades formulen les reclamacions i les al·legacions que consideren pertinents en relació amb la seua baremació accedint al seu expedient d'Administració electrònica.  
1.8. Resoltes les reclamacions i les al·legacions possibles, el tribunal dictarà resolució i fixarà la relació definitiva d'aspirants que han superat el procés selectiu i que seran proposats per al seu nomenament com a personal funcionari de carrera.  
Per a la confecció d'aquesta relació se sumaran les qualificacions obtingudes per cada aspirant en la fase d'oposició i en la fase de concurs. A continuació, s'ordenaran per ordre de puntuació de major a menor, i s'interromprà la relació quan el nombre d'aspirants coincidisca amb el del nombre de places convocades, sense que en cap cas puga contenir un nombre superior al de places convocades.  
No obstant això, i amb la finalitat d'assegurar la cobertura de les vacants convocades, sempre que els òrgans de selecció hagen proposat el nomenament d'igual nombre d'aspirants que el de vacants convocades, quan es produïsquen renúncies o concórrega alguna de les causes de pèrdua de la condició de personal funcionari en les persones proposades abans del nomenament o presa de possessió d'aquestes, l'òrgan convocant requerirà de l'òrgan de selecció una relació complementària d'aspirants aprovats que seguisquen les persones proposades, per al seu nomenament possible com a personal funcionari de carrera.  
Els casos d'empat que es produïsquen es dirimiran de la manera següent:  
1r Els empats es resoldran en favor de les persones amb diversitat funcional. Si l'empat es produeix entre aquestes persones, es resoldrà a favor de qui tinga acreditat un percentatge de discapacitat més alt, i s'atendrà al que disposa l'article 18.6 del Decret 3/2017, de 13 de gener, del Consell, pel qual s'aprova el Reglament de selecció, provisió de llocs de treball i mobilitat del personal de la funció pública valenciana.  
  
2n Si continua l'empat, l'ordre s'establirà segons la major puntuació obtinguda per cada aspirant en el tercer exercici.  
3r Si es manté l'empat, caldrà atenir-se a la major puntuació en el segon exercici.  
4t Si persistira aquest empat, caldrà atenir-se a la major puntuació en el primer exercici.  
5è Si continua l'empat, caldrà atenir-se a la major puntuació en la fase de concurs.   
6è Si persistira l'empat, si aquest fora entre persones de sexe diferent, es dirimirà a favor del sexe que estiga infrarepresentat d'acord amb les instruccions per a resoldre empats en processos selectius, aprovades en Consell de Govern de 26 d'octubre de 2016 (BOUA de 28 d'octubre).   
7è En el cas que l'empat fora entre persones del mateix sexe o no existira infrarepresentació de cap dels gèneres, aquest es dirimirà per ordre alfabètic del primer cognom de les persones aspirants empatades, i s'iniciarà aquest ordre per la lletra determinada en la resolució dictada per la Conselleria que tinga atribuïda la competència en matèria de funció pública, mitjançant la qual es determine l'ordre d'intervenció dels aspirants a totes les proves selectives que es facen durant l'any.  
  
En el cas que el nombre d'aspirants aprovats fora inferior al de places convocades, les sobrants seran declarades desertes.  
  
2. Requisits de les candidates o els candidats  
2.1. Per a ser admès a la realització de les proves selectives, les aspirants o els aspirants hauran de reunir els requisits següents:  
2.1.1. Tenir la nacionalitat espanyola, ser nacional dels estats membres de la Unió Europea o estar inclòs en l'àmbit d'aplicació dels tractats internacionals celebrats per la Unió Europea i ratificats per Espanya en els quals siga aplicable la lliure circulació de treballadors, en els termes establits en l'apartat 1 de l'article 54 de la Llei 10/2010, d'ordenació i gestió de la funció pública valenciana. També podran participar el cònjuge dels espanyols i dels nacionals d'altres Estats membres de la Unió Europea, sempre que no estiguen separats de dret i els seus descendents i els del seu cònjuge sempre que no estiguen separats de dret, siguen menors de vint-i-un anys o majors d'aquesta edat dependents.  
  
2.1.2. Tenir complits els setze anys i no excedir l'edat màxima de jubilació forçosa.  
2.1.3. Disposar o haver abonat els drets per a l'expedició del títol de diplomatura, enginyeria tècnica, arquitectura tècnica, grau o equivalent. En el cas de titulacions obtingudes a l'estranger, caldrà tenir la credencial que n'acredite l'homologació o l'equivalència.  
  
2.1.4. Estar acreditat o acreditada per a desenvolupar les funcions recollides en l'apartat b i c) de l'art. 15 de RD 53/2013, d'1 de febrer, sobre protecció dels animals utilitzats per a experimentació i altres fins científics.  
2.1.5. Estar en possessió del carnet de manipulador/manipuladora de plaguicides nivell qualificat  
2.1.6. Tenir les capacitats i les aptituds físiques i psíquiques que siguen necessàries per a l'acompliment de les corresponents funcions o tasques.  
2.1.7. No haver sigut separada o separat mitjançant procediment disciplinari de cap administració pública, universitat pública, o òrgan constitucional o estatutari, ni trobar-se inhabilitat o inhabilitada penalment per a l'exercici de funcions públiques. En el cas de ser nacional d'un altre Estat, no trobar-se en inhabilitació o en situació equivalent ni haver sigut sotmesa o sotmés a sanció disciplinària o equivalent que impedisca, en el seu Estat, en els mateixos termes l'accés a l'ocupació pública.  
2.1.8. No pertànyer com a personal funcionari de carrera a la mateixa escala objecte de la convocatòria.  
2.2. Tots els requisits enumerats en la base 2.1. hauran de complir-se en el dia de finalització del termini de presentació de sol·licituds i mantenir-los fins al moment de la presa de possessió com a personal funcionari de carrera.  
  
3. Sol·licituds  
3.1. En virtut de la Instrucció de Secretaria General i de la Gerència de la Universitat d'Alacant per la qual s'estableix l'obligatorietat d'utilitzar mitjans electrònics (https://ssyf.ua.es/va/seleccionpas/documentos/normativa/instruccions-mitjans-electronics-processos-pas.pdf), qui vulga prendre part en aquest procés selectiu presentarà, en el termini de vint dies hàbils comptadors a partir de l'endemà de la data de publicació d'aquesta convocatòria en el Boletín Oficial del Estado, la sol·licitud corresponent que es formalitzarà a través de la seu electrònica: https://seuelectronica.ua.es/ o en l'adreça següent: https://cvnet.cpd.ua.es/eadmua/Tramites'pIdioma=valenciano, seleccionant el tràmit establit: Sol·licitud per a oposicions del PAS.  
En aquesta mateixa aplicació haurà d'adjuntar-se la documentació que s'indica en la base 3.3. Haurà d'adjuntar-se escanejada en format JPG, PDF, DOC i DOCX. Es recomana una resolució de 200ppp i escaneig en blanc i negre. La grandària màxima de tota la documentació que cal adjuntar no podrà superar els 50 MB.  
Els mitjans electrònics que s'empraran en la tramitació de les sol·licituds seran els determinats en la Seu Electrònica. En la «Guia per al tràmit de sol·licitud per a oposicions del PAS», que es troba disponible en la pàgina web del Servei de Selecció i Formació, Provisió PAS, pot consultar-se tota la informació relativa al procés de presentació de sol·licituds.  
La Universitat d'Alacant garantirà almenys un punt d'accés general en Registre General, en l'horari d'atenció al públic, a través del qual es facilite, de forma senzilla, l'accés electrònic a la informació i serveis de la seua competència, presentació de sol·licituds i recursos o l'accés a les notificacions i comunicacions.  
3.2. Drets d'examen i forma de pagament  
3.2.1. Els drets d'examen seran de 25 euros.  
Podrà abonar-se amb targeta directament des de l'aplicació quan faça la sol·licitud o accedir posteriorment des del seu expedient d'Administració electrònica.  
Si no voleu fer el pagament amb targeta, podrà obtenir la carta de pagament i fer el pagament de les taxes en les entitats financeres: Sabadell, Santander, CaixaBank i Bankia directament en l'oficina bancària, en els caixers o bé en la banca online.  
3.2.2. D'acord amb l'article 18.1-2. de la Llei 20/2017, de 28 de desembre, de la Generalitat, de taxes, estan exempts del pagament de la taxa establida en el punt anterior:  
a) Les aspirants o els aspirants amb una discapacitat igual o superior al 33 %. Per a gaudir d'aquesta exempció hauran d'adjuntar certificació de la Conselleria d'Igualtat i Polítiques Inclusives o òrgans competents d'altres administracions públiques, que acredite discapacitat igual o superior al 33 %.  
b) Els membres de famílies nombroses de categoria especial o de famílies monoparentals de categoria especial. Per a gaudir de l'exempció hauran d'adjuntar a la sol·licitud la fotocòpia de la documentació oficial en vigor que acredite aquesta condició.  
c) Les víctimes d'actes de violència sobre la dona que acrediten aquesta condició mitjançant qualsevol dels mitjans de prova previstos en l'article 9.1 i 9.2 de la Llei 7/2012, de 23 de novembre, de la Generalitat, integral contra la violència sobre la dona en l'àmbit de la Comunitat Valenciana.  
d) Les persones que estiguen en situació d'exclusió social i aquesta s'acredite per l'òrgan competent en matèria de benestar social de l'ajuntament de residència.  
e) Així mateix, estaran exemptes del pagament de la taxa establida en la base 3.2.1 les persones que figuren com a demandants d'ocupació durant el termini d'almenys un mes abans de la data de la convocatòria. Per al gaudi de l'exempció serà requisit que no hagen rebutjat, en el termini referit, una oferta d'ocupació adequada ni s'hagen negat a participar, excepte causa justificada, en accions de promoció, formació o reconversió professionals i que, a més, manquen de rendes superiors, en còmput mensual, al salari mínim interprofessional. La certificació relativa a la condició de demandant d'ocupació, amb els requisits previstos en la llei, caldrà sol·licitar-la en l'oficina del Servei Públic d'Ocupació Estatal (SEPE) corresponent. Quant a les rendes, s'hauran d'acreditar amb una declaració escrita de la persona sol·licitant en la qual s'afirme que no es perceben rendes superiors al salari mínim interprofessional. Tots dos documents hauran d'adjuntar-se inexcusablement a la sol·licitud de participació en aquestes proves selectives (article 17 de la Llei 50/1998).  
3.2.3. D'acord amb el que estableix l'article 18.1-6 de la Llei 20/2017, de 28 de desembre, de la Generalitat, de taxes, gaudiran d'una bonificació del 50 % de la taxa els membres de famílies nombroses de categoria general o de famílies monoparentals de categoria general.  
  
3.2.4. Si el pagament fet no es correspon amb l'import de la taxa, per a esmenar-lo haurà de fer el pagament de la taxa completa que corresponga i posteriorment sol·licitar la devolució de la quantitat abonada inicialment.  
3.2.5. En cap cas el pagament de la taxa serà substitutiu de la presentació dins del termini i en la forma escaient de la sol·licitud.  
3.2.6. Només procedirà la devolució dels drets d'examen si el procés selectiu no es realitza per causa imputable a l'Administració convocant, o en cas de renúncia de la persona aspirant a continuar participant en el procés sempre que aquesta es produïsca durant el termini de presentació de sol·licituds, o que la taxa abonada siga superior, i en aquest cas es retornarà la resta.  
3.3. Documentació que cal adjuntar a la sol·licitud en l'apartat «Documents adjunts», en format JPG, PDF, DOC i DOCX, i amb una resolució recomanada de 200ppp i escaneig en blanc i negre:  
3.3.1. Fotocòpia del DNI. Els qui no tinguen la nacionalitat espanyola i tinguen dret a participar en el procés hauran de presentar fotocòpia del document que n'acredite la nacionalitat i, si escau, els documents que acrediten el vincle de parentiu i el fet de viure o estar a càrrec del nacional d'un altre estat amb el qual tinguen aquest vincle. A més, hauran de presentar una declaració jurada o promesa que no hi ha una separació de dret de la o el cònjuge i, si escau, del fet que l'aspirant viu o està al seu càrrec. La documentació requerida en aquest punt haurà de ser adjuntada en l'apartat «DNI» o «Altre document identificatiu».  
  
3.3.2. En el cas d'exempció del pagament de la taxa o de reducció d'aquesta, haurà d'adjuntar la documentació requerida en els punts 3.2.2 o 3.2.3 en l'apartat «Justificant exempció / bonificació taxes».  
3.3.3. Les persones aspirants amb discapacitat que vulguen sol·licitar l'adaptació del temps o els mitjans per a la realització dels exercicis hauran d'indicar-ho en la sol·licitud, i caldrà, en aquest cas, aportar l'informe sobre adaptació de la prova selectiva (temps i/o mitjans), expedit pel centre d'Avaluació de Persones amb Diversitat Funcional de la Direcció Territorial de la província corresponent. En el cas de no poder adjuntar-lo en el moment de la presentació de la sol·licitud el podrà adjuntar fins al dia final de presentació d'esmenes a la llista provisional de persones aspirants admeses i excloses. La documentació requerida en aquest punt haurà de ser adjuntada en l'apartat «Adaptació realització exercicis».  
3.4. Els mers errors de fet que es detecten en la sol·licitud podran esmenar-se en qualsevol moment, d'ofici o a petició de les persones interessades.  
3.5. Les dades de caràcter personal que consten en la sol·licitud seran tractats per la Universitat d'Alacant, en el seu caràcter de responsable i incorporats a l'activitat de tractament «160 € Gestió de Processos Selectius i Provisió de Llocs de treball». La finalitat d'aquest tractament de dades personals serà la gestió i resolució de la convocatòria. La legitimació d'aquest tractament es basa en el compliment d'una missió d'interès públic i en el consentiment de la persona interessada.  
  
En el marc dels tractaments esmentats, les seues dades no se cediran a tercers excepte obligació legal.  
Es podrà exercitar els drets d'accés, rectificació, supressió i portabilitat de les seues dades, de limitació i oposició al seu tractament, així com a no ser objecte de decisions basades únicament en el tractament automatitzat de les seues dades, quan procedisca, davant la Gerència de la Universitat en el Registre General de la Universitat d'Alacant, o bé a través de la seua Seu Electrònica (https://seuelectronica.ua.es/va/).  
  
4. Admissió d'aspirants  
4.1. Expirat el termini de presentació d'instàncies, la rectora de la Universitat d'Alacant dictarà resolució, que es publicarà en el Diari Oficial de la Generalitat Valenciana i en els llocs previstos en la base 10, que contindrà la relació provisional de persones aspirants admeses i excloses, amb indicació de la causa d'exclusió.  
4.2. Les persones aspirants excloses disposaran d'un termini de deu dies hàbils, comptadors a partir de l'endemà de la publicació de la resolució en el Diari Oficial de la Generalitat Valenciana, per a poder esmenar el defecte que n'haja motivat l'exclusió, o accediran al seu expedient en Administració electrònica.  
En qualsevol cas, per a evitar errors i possibilitar l'esmena dins del termini, les o els aspirants hauran de comprovar no solament que figuren en la relació provisional de persones aspirants admeses i excloses, sinó que a més el seu nom i DNI hi consten correctament.  
  
4.3. Una vegada conclòs aquest termini, es publicarà la resolució en la qual, a més de declarar aprovada la relació definitiva de persones admeses i excloses, s'inclourà el lloc, la data i l'hora de començament del primer exercici, amb una antelació mínima de quinze dies hàbils. Aquesta resolució es publicarà en el Diari Oficial de la Generalitat Valenciana i en els llocs previstos en la base 10.   
4.4. En qualsevol moment del procés selectiu, si el tribunal tinguera coneixement que alguna de les persones no compleix la totalitat dels requisits exigits en aquesta convocatòria, prèvia audiència de la persona interessada, haurà de proposar-ne l'exclusió a la rectora de la Universitat, i li comunicarà també les inexactituds o falsedats formulades per l'as-pirant en la sol·licitud d'admissió a les proves selectives, als efectes procedents.  
Contra l'exclusió de l'aspirant podrà interposar-se recurs d'alçada davant la mateixa autoritat indicada en el paràgraf anterior.  
  
5. Tribunals  
5.1. Els membres del tribunal i el personal assessor se cenyiran al règim i al funcionament establits en l'article 15 i següents de la Llei 40/2015, d'1 d'octubre, de règim jurídic del sector públic, a les causes generals d'abstenció i recusació contingudes en aquesta llei i a l'article 28 i següents del Decret 3/2017, de 13 de gener, del Consell, pel qual s'aprova el Reglament de selecció, provisió de llocs de treball i mobilitat del personal de la funció pública valenciana.  
  
Els membres del tribunal hauran de reunir, a més, els requisits previstos en l'article 57 de la Llei 10/2010, d'ordenació i gestió de la funció pública valenciana.  
5.2. Després de la convocatòria de la presidenta o el president, es constituirà el tribunal, que requerirà l'assistència de la presidenta o el president, la secretària o el secretari i la de la meitat, almenys, dels membres titulars o suplents.  
5.3. Durant el procés selectiu, el tribunal resoldrà tots els dubtes que puguen sorgir en l'aplicació d'aquestes normes, com també el que s'ha de fer en els casos no previstos.  
5.4. El tribunal podrà disposar la incorporació als seus treballs de personal d'assessorament especialitzat per a les proves corresponents dels exercicis que considere pertinents, la col·laboració del qual es limitarà a les seues especialitats tècniques. La designació d'aquest personal haurà de comunicar-se a la rectora de la Universitat i fer-se pública.  
5.5. El tribunal qualificador adoptarà les mesures necessàries, si escau, de manera que les persones amb discapacitat gaudisquen de condicions similars a les de la resta de persones participants per al desenvolupament dels exercicis. En aquest sentit s'establiran, per a les persones amb discapacitat que ho sol·liciten, les adaptacions possibles quant al temps i els mitjans de realització. Si en qualsevol moment del procés selectiu el tribunal tinguera dubtes respecte de la capacitat d'una persona aspirant per a l'exercici de les activitats desenvolupades habitualment pel personal funcionari de l'escala a la qual es refereixen aquestes proves, podrà obtenir el dictamen dels òrgans competents de la comunitat autònoma corresponent. En aquest cas, podrà participar condicionalment en el procés selectiu i quedarà en suspens la resolució definitiva sobre l'admissió o exclusió de les proves fins a la recepció del dictamen.  
  
5.6. El tribunal qualificador de les proves adoptarà les mesures oportunes per a garantir que els exercicis de la fase d'oposició siguen corregits sense que es conega la identitat del personal aspirant. En seran excloses aquelles persones en els fulls de l'examen de les quals figuren noms, trets, marques o signes que permeten conèixer-ne la identitat.  
  
5.7. El tribunal vetlarà perquè queden garantits els principis de mèrit, capacitat i igualtat d'oportunitats i de tracte entre dones i homes.  
  
5.8. A l'efecte de la comunicació i d'altres incidències, el tribunal tindrà la seu en el Servei de Selecció i Formació de la Universitat d'Alacant, campus de Sant Vicent, telèfon 783 95 26 17.  
5.9. Els membres del tribunal percebran les gratificacions per assistències fixades en el Decret 24/1997 d'11 de febrer, del govern valencià, sobre indemnitzacions per raó del servei i gratificacions per serveis extraordinaris (DOGV 17.02.1997)  
5.10. El tribunal, titular i suplent, el nomenament del qual es publicarà en el Diari Oficial de la Generalitat Valenciana i en els llocs previstos en la base 10, amb una antelació mínima d'un mes a la data de començament de les proves, estarà compost per: la presidenta o el president, la secretària o el secretari i 3 vocals.  
  
6. Desenvolupament de la fase oposició  
6.1. El primer exercici es realitzarà en el lloc, la data i l'hora que s'establisca en la resolució a la qual es refereix la base 4.3.  
6.2. Les persones aspirants seran convocades per a cada exercici en crida única. Seran excloses de l'oposició aquelles persones que no hi compareguen i perdran el seu dret encara que es personen en els llocs de celebració una vegada iniciades les proves o per no assistir-hi, encara que siga per causes justificades.  
  
6.3. Excepcions a la base 6.2.  
Es podrà sol·licitar l'ajornament de les proves quan concórrega alguna de les circumstàncies següents:  
a) Situació d'embaràs de risc o part  
b) Víctimes de violència de gènere que no puguen assistir per motius de seguretat  
c) Situacions excepcionals derivades de la COVID-19, descrites en l'acord de la mesa negociadora de 28 d'octubre del 2020 (https://ssyf.ua.es/va/seleccionpas/documentos/normativa/acorde-mesa-negociadora-convocatoria-segona-prova.pdf) o aquell que estiga vigent a la data de realització dels exercicis.  
Si alguna de les persones aspirants no poguera iniciar o completar el procés selectiu per les causes descrites, podran sol·licitar l'ajornament de l'exercici corresponent abans del dia establit per a la realització inicial d'aquest mitjançant escrit dirigit al tribunal a través del procediment d'instància genèrica disponible en la seu electrònica de la Universitat d'Alacant https://seuelectronica.ua.es/es/registro-electronico.html, i caldrà indicar en l'apartat «Exposa» la referència d'aquesta convocatòria i la unitat a la qual va dirigida (Selecció i Provisió del PAS) a l'efecte que el tribunal adopte la decisió que considere oportuna.  
  
Per a ser tinguda en compte haurà d'acompanyar la justificació acreditativa de la situació en la qual es trobe. Si no pot ser presentada juntament amb l'escrit de comunicació, caldrà fer-ho en els cinc dies hàbils següents.  
Aquesta fase d'oposició no podrà demorar-se de manera que es menyscabe el dret de la resta de les persones aspirants a una resolució del procés selectiu ajustada als temps previstos, la qual cosa haurà de ser valorada pel tribunal. En tot cas, la realització d'aquestes proves ajornades tindrà lloc abans de la publicació de la llista de les persones aspirants que hagen superat el procés selectiu.  
6.4. En el cas de proves orals o d'altres de caràcter individual i successiu, l'ordre d'actuació del personal aspirant serà el determinat en la resolució dictada per la conselleria que tinga atribuïda la competència en matèria de funció pública, mitjançant la qual es determina l'ordre d'intervenció de les persones aspirants a totes les proves selectives que es realitzen durant l'any.  
6.5. En cada exercici, el personal aspirant de nacionalitat espanyola haurà d'acreditar la seua identitat exclusivament mitjançant la presentació del DNI, del passaport, o del permís de conduir. Les persones aspirants que no tinguen la nacionalitat espanyola hauran d'acreditar la seua identitat mitjançant el document original que en el país del qual són nacionals els ha estat expedit a aquest efecte. L'incompliment d'aquest requisit determinarà l'exclusió de les proves. En cap cas seran vàlides les còpies o fotocòpies d'aquests documents.  
6.6. En qualsevol moment els membres del tribunal podran demanar a les persones aspirants que acrediten la seua identitat.  
  
6.7. El personal aspirant haurà d'observar en tot moment les instruccions dels membres del tribunal o del personal ajudant o assessor durant la realització de les proves, perquè es desenvolupen adequadament.  
  
6.8. Després de la realització de cadascuna de les proves, el tribunal farà pública en els llocs previstos en la base 10, la llista d'aspirants que les han superades.  
6.9. El tribunal publicarà els anuncis successius de realització del segon i restants exercicis en els llocs previstos en la base 10, amb dos dies, almenys, d'antelació a la data d'inici assenyalada. Quan es tracte del mateix exercici, l'anunci de celebració s'haurà d'efectuar amb vint-i-quatre hores, almenys, d'antelació.  
  
  
7. Llista de persones aspirants aprovades  
Finalitzat el procés selectiu, el tribunal remetrà a la rectora, per a la publicació mitjançant resolució en el Diari Oficial de la Generalitat Valenciana i en els llocs previstos en la base 10, la relació definitiva d'aspirants que hagen superat el procés selectiu per ordre de puntuació total, confeccionada segons el que preveu la base 1.8 d'aquesta convocatòria i que seran proposats per al nomenament com a personal funcionari de carrera, que en cap circumstància podrà ser superior al de places convocades.  
  
8. Presentació de documents i nomenament de personal funcionari  
  
8.1. Publicada en el Diari Oficial de la Generalitat Valenciana la relació definitiva d'aspirants que han superat el procés selectiu, aquests/es, en el termini de vint dies hàbils comptadors des de l'endemà de la publicació, hauran de presentar en el Registre General de la Universitat d'Alacant els documents següents:  
a) Fotocòpia del document nacional d'identitat, o certificació de naixement expedida per l'organisme oficial corresponent. Les persones que no tinguen la nacionalitat espanyola hauran de presentar fotocòpia del document que acredite la seua nacionalitat i, si escau, els documents que acrediten el vincle de parentiu i el fet de viure a expenses o estar a càrrec de la persona nacional d'un altre Estat amb el qual tinguen aquest vincle. Així mateix, hauran de presentar declaració jurada o promesa que no hi ha una separació de dret del cònjuge i, si escau, del fet que l'aspirant viu a expenses o està al seu càrrec.  
b) Fotocòpia compulsada del títol acadèmic exigible d'acord amb aquesta convocatòria, o certificació acadèmica que acredite haver realitzat tots els estudis per a obtenir-lo i document justificatiu d'haver abonat els drets per a l'expedició del títol. En el cas de titulacions obtingudes a l'estranger, caldrà presentar-hi, a més del títol, la credencial que n'acredite l'homologació o equivalència.  
  
c) Declaració jurada de no haver sigut separat/da, mitjançant procediment disciplinari, de cap administració pública, universitat pública o òrgan constitucional o estatutari, com també de no estar inhabilitat/da penalment per a l'exercici de funcions públiques, segons el model que hi ha en l'annex II. Les persones que no tinguen la nacionalitat espanyola hauran de fer, a més, una declaració jurada de no estar inhabilitats/des o en situació equivalent ni haver sigut sotmeses a sanció disciplinària o equivalent que impedisca, en el seu Estat i en els mateixos termes, l'accés a l'ocupació pública segons el model que hi ha en l'annex III d'aquesta convocatòria.  
d) Certificat mèdic que acredite la possessió de les capacitats i aptituds físiques i psíquiques necessàries per a l'exercici de les funcions corresponents. A aquests efectes, els reconeixements s'hauran de fer pel Servei de Prevenció de la Universitat d'Alacant.  
e) L'acreditació dels coneixements de valencià que estableix l'article 20 del Decret 3/2017, de 13 de gener, pel qual s'aprova el Reglament de selecció, provisió de llocs de treball i mobilitat del personal de la funció pública valenciana, es farà aportant la declaració que apareix com a annex IV d'aquesta convocatòria, acompanyada, si escau, de l'acreditació de coneixements de valencià mitjançant les certificacions establides per la normativa per la qual s'estableixen els certificats de coneixement de valencià que expedeix el Servei de Llengües de la Universitat d'Alacant i les equivalències d'altres títols, diplomes i certificats. Qui no estiga en possessió del nivell de coneixements exigit, quedarà compromès/esa a assistir als cursos de perfeccionament que a aquest efecte s'organitzen.  
  
f) Les persones aprovades que hagen fet valdre la condició de discapacitades hauran de presentar, a més dels documents anteriors, fotocòpia compulsada de la certificació de la Conselleria d'Igualtat i Polítiques Inclusives o òrgan competent d'altres administracions públiques que acredite aquesta condició en grau igual o superior al 33 %, com també l'informe de capacitat per a exercir les tasques i les funcions corresponents a l'escala.  
g) Acreditació de qualsevol altre requisit establit en la base 2.1 no recollit en els apartats anteriors.  
8.2. Les persones que tinguen la condició de personal funcionari de carrera o de personal laboral de plantilla estaran exempts de justificar documentalment les condicions i altres requisits ja provats per a obtenir l'anterior nomenament, i hauran de presentar certificació del ministeri o organisme del qual depenguen per a acreditar aquesta condició, amb expressió de la quantitat i de l'import del trienni, com també de la data del compliment.  
8.3. Les persones que, dins el termini fixat i excepte els casos de força major, no presenten la documentació o de l'examen d'aquesta es deduïsca que manca algun dels requisits assenyalats en la base 2.1, no podran ser nomenades personal funcionari de carrera i quedaran anul·lades les seues actuacions, sense perjudici de la responsabilitat en què hagueren incorregut per falsedat en la sol·licitud inicial.  
8.4. Transcorregut el termini de presentació de documentació es dictarà resolució, que serà publicada en el Diari Oficial de la Generalitat Valenciana, i es nomenarà com a personal funcionari de carrera de l'escala convocada.  
Amb la finalitat d'assegurar la cobertura de les places convocades, quan es produïsquen renúncies de les persones seleccionades abans del nomenament o presa de possessió d'aquestes, o en el cas que no compliren els requisits exigits o no presentaren la documentació referida en la base 8.1 dins de termini, la rectora podrà requerir al tribunal, una relació complementària de les persones que seguisquen a les proposades per al possible nomenament d'aquestes com a personal funcionari de carrera.  
8.5. La presa de possessió de les persones aspirants aprovades s'efectuarà en el termini d'un mes comptador des de la data de publicació del nomenament en el Diari Oficial de la Generalitat Valenciana.  
  
9. Borsa de treball  
La borsa de treball es formarà tal com s'estableix en el primer paràgraf de l'article 3 del Reglament de confecció de borses de treball de la Universitat d'Alacant, amb el personal aspirant que haja superat algun dels exercicis que constitueixen el procés selectiu, segons l'ordre de prioritat resultant del total de la puntuació obtinguda, inclosa la fase de concurs, en el cas de les persones que hi arriben, i amb preferència d'aquelles que hagen aprovat un major nombre d'exercicis. En el cas d'empat s'aplicaran els mateixos criteris de desempat tinguts en compte en l'elaboració de la relació d'aspirants que han superat el procés selectiu. En aquesta relació, s'inclourà cada vint persones, una persona discapacitada atenent l'acord adoptat en el si de la taula negociadora per a afavorir la integració de les persones discapacitades.  
  
  
10. Informació i notificacions al personal aspirant  
D'acord amb l'article 45.1 b) de la Llei 39/2015, d'1 d'octubre, les publicacions detallades en aquestes bases, així com la informació d'altres actes que es deriven d'aquesta convocatòria i que requerisquen publicació, inclosos els recursos en via administrativa, es faran en Seu electrònica, en l'apartat «Altres» documents generals de l'expedient de l'aspirant associat a aquesta convocatòria i podran consultar-se, a títol informatiu, en la direcció de la pàgina web del Servei de Selecció i Formació https://ssyf.ua.es/va/seleccionpas/oposiciones/actual/oposicions.html, que substitueix la notificació a les persones interessades i produeix els mateixos efectes.  
En el cas d'haver de fer alguna notificació individual es farà a través del sistema de notificació electrònica de la UA.  
11. Norma final  
Contra aquesta resolució i la resta d'actes administratius que se'n deriven, que esgoten la via administrativa, es podrà interposar un recurs contenciós administratiu davant el jutjat contenciós administratiu d'Alacant que en siga competent, en el termini de dos mesos a partir de l'endemà de la publicació, de conformitat amb el que estableix l'article 114 de la Llei 39/2015, d'1 d'octubre, del procediment administratiu comú de les administracions públiques, 6.4 de la Llei orgànica 6/2001, de 21 de desembre, d'universitats i 46 de la Llei 29/1998, de 13 de juliol, reguladora de la jurisdicció contenciosa administrativa, i també es podrà interposar recurs de reposició en el termini d'un mes a partir de l'endemà de la publicació, davant la rectora, d'acord amb els articles 123 i 124 de la Llei 39/2015. Tot això sense perjudici que s'utilitze qualsevol altra via que es considere oportuna.  
  
  
Davant de les actuacions definitives del tribunal, es podrà interposar un recurs d'alçada previst en l'article 121 de la Llei 39/2015, en el termini d'un mes comptador des de l'endemà de les seues publicacions o notificacions. El recurs es podrà interposar davant de l'òrgan que va dictar l'acte que s'impugna o davant de la rectora com a òrgan competent per a resoldre'l.  
No es podrà presentar recurs davant d'aquelles resolucions o actes que, per establir un termini d'esmenes, reclamacions o al·legacions, no siguen definitives. Les resolucions que es produïsquen després d'aquest tràmit, sí que seran susceptibles del recurs corresponent.  
  
Alacant, 25 de febrer de 2021. La rectora, p. d. (R de 15.01.2021), el gerent: Francesc Vañó Beneyto.  
   
  
ANNEX I  
Temari  
  
Part I  
Tema 1. La Constitució Espanyola de 1978: Títol preliminar i Títol I (Dels drets i deures fonamentals).  
Tema 2. L'Estatut d'Autonomia de la Comunitat Valenciana: Títol I (La Comunitat Valenciana) i Títol III (La Generalitat).  
Tema 3. Reglament de seu electrònica de la Universitat d'Alacant. Reglament de registre electrònic de la Universitat d'Alacant.  
Tema 4. Reglament de procediment, document i expedient electrònic. Reglament de notificació electrònica de la Universitat d'Alacant.  
  
Tema 5. Llei 39/2015, d'1 d'octubre, del procediment administratiu comú de les administracions públiques: títol preliminar (Disposicions generals), títol I (Dels interessats en el procediment), títol II (De l'activitat de les administracions públiques), títol III (Dels actes administratius), títol IV (De les disposicions sobre el procediment administratiu comú) i títol V (De la revisió dels actes en via administrativa).  
  
Tema 6. Llei 40/2015, d'1 d'octubre, de règim jurídic del sector públic: títol preliminar (Disposicions generals, principis d'actuació i funcionament del sector públic) i títol III (Relacions interadministratives)  
Tema 7. Llei 10/2010, de 9 de juliol, de la Generalitat, d'ordenació i gestió de la funció pública valenciana: títol I (Objecte, principis i àmbit d'aplicació de la llei), títol III (Personal al servei de les administracions públiques), capítol II (Ordenació dels llocs de treball) del títol IV, títol V (Naixement i extinció de la relació de servei) i títol VI (Drets, deures i incompatibilitats del personal empleat públic).  
  
Tema 8. Llei orgànica 3/2007, de 22 de març, per a la igualtat efectiva de dones i homes: títol preliminar (Objecte i àmbit de la llei), títol I (El principi d'igualtat i la tutela contra la discriminació); capítol I (Principis generals); articles 23, 24 i 25 del capítol II (Acció administrativa per a la igualtat) del títol II; capítol I (Igualtat de tracte i oportunitats en l'àmbit laboral), capítol II (Igualtat i conciliació); capítol III (Els plans d'igualtat de les empreses i altres mesures de promoció de la igualtat) del títol IV; capítol I (Criteris d'actuació de les administracions públiques) del títol V.  
Tema 9. Llei orgànica 3/2018,de 5 de desembre, de protecció de dades personals i garantia dels drets digitals: Títol I (Disposicions Generals), Títol II (Principis de protecció de dades) i Títol III (Drets de les persones).  
Tema 10. Llei orgànica 6/2001, de 21 de desembre, d'universitats: títols: preliminar (De les funcions i autonomia de les universitats), I (De la naturalesa, creació, reconeixement i règim jurídic de les universitats) i IV (Coordinació, cooperació i col·laboració universitària).  
  
Tema 11. Decret 25/2012, de 3 de febrer, del Consell, pel qual s'aproven els Estatuts de la Universitat d'Alacant: títol preliminar (Naturalesa, principis i finalitats), títol I (De l'estructura de la Universitat d'Alacant), títol II (Del govern i representació de la Universitat), títol III (De les activitats de la Universitat), títol IV (De la comunitat universitària) i títol V (Del règim econòmic i financer).  
  
Tema 12. Normativa que regula la jornada de treball, horaris, permisos, llicències i vacances del PAS de la Universitat d'Alacant.  
  
Parte II  
Tema 13. Microscopi simple i microscopi compost: Característiques, semblances i diferències. Poder de resolució i límit de resolució.  
  
Tema 14. Microscopi simple: Tipus, parts, manteniment, reparació i neteja.  
Tema 15. Microscopi compost: Parts, manteniment, reparació i neteja.  
Tema 16. El microscopi de contrast de fases: Característiques, principi de funcionament i manteniment.  
Tema 17. El microscopi de camp fosc: Característiques, principi de funcionament, la il·luminació Rheinberg i manteniment.  
Tema 18. El microscopi petrogràfic: Parts, característiques, principi de funcionament i manteniment.  
Tema 19. El microscopi de fluorescència: Parts, característiques, principi de funcionament i manteniment.  
Tema 20. Visualització, captura d'imatges i vídeos des del microscopi. IDS programari.  
Tema 21. pH-metre: Mesurament del pH, fonaments i manteniment (tipus d'elèctrodes).  
Tema 22. Conductímetre: Mesurament de conductivitat elèctrica, fonaments i manteniment.  
Tema 23. Oxímetre: Mesurament d'oxigen dissolt, fonaments i manteniment.  
Tema 24. Prismàtics i telescopis terrestres: Principis, característiques i manteniment.  
Tema 25. Balances i granetaris: Tipus, utilització, atencions i manteniment.  
Tema 26. Espectroscòpia UV/VIS: Principi, transmitància i absorbància. Llei de Lambert-Beer.  
Tema 27. Espectrofotòmetre: Components, espectrofotòmetre d'escombratge, espectrofotòmetre simultani, configuració d'un sol feix, configuració de dos feixos, espectroscòpia UV/VIS basada en cubeta i espectroscòpia UV/VIS microvolum.  
Tema 28. Aplicacions de l'espectroscòpia. Longitud d'ona fixa. Determinació de la concentració mitjançant quantificació. Escombratge. Cinètica.  
Tema 29. Pipetes automàtiques o micropipetes: Tipus de pipetes, mètodes de pipeteig, fonts de variabilitat, atencions, manteniment i calibratge.  
Tema 30. Centrifugació: Fonament teòric, aplicacions i tipus de centrifugació.  
Tema 31. Centrifuga: Components, funcionament i tipus de centrifuga.  
Tema 32. Ultracentrífuga Beckman Optima XL-100K i Optima L-70: Aplicacions, funcionament i manteniment.  
Tema 33. Arquitectura i maquinari del PC: Elements principals, memòria de l'ordinador, unitats d'emmagatzematge i connexions.  
Tema 34. Manteniment i reparació d'equips informàtics: Sistema operatiu Windows, restaurar sistema, configurar paràmetres de xarxa i substituir components del maquinari.  
Tema 35. Infraestructures de la Facultat de Ciències. Edificis adscrits. Codis SIGUA d'identificació.  
Tema 36. Edifici Ciències I, Ciències II i Ciències III. Dependències generals, ubicació. Departaments adscrits, ubicació. Casetes de gasos, ubicació.  
Tema 37. Edifici Ciències IV, Ciències V i Ciències VI. Dependències generals, ubicació. Departaments adscrits, ubicació. Caseta de gasos, ubicació.  
Tema 38. Edifici Òptica. Dependències generals, ubicació. Departaments adscrits, ubicació.  
Tema 39. Pavellons 12, 13 i Biotecnologia. Dependències generals, ubicació. Departaments adscrits, ubicació.  
Tema 40. Unitat de Laboratoris Docents de la Facultat de Ciències. Laboratoris adscrits, equipament, capacitat, codis SIGUA, ubicació. Altres dependències adscrites, codis SIGUA.  
Tema 41. Unitat de Laboratoris Docents de la Facultat de Ciències. Normativa de funcionament. Tipologia de laboratoris. Accés als laboratoris docents de la Facultat de Ciències. Cambra freda de la Facultat de Ciències. Ubicació. Característiques. Normativa d'ús.  
Tema 42. Gestió i classificació de residus de laboratori. Perillositat de productes químics: etiquetatge i fitxes de dades de seguretat. Mesures preventives en el maneig de residus perillosos. Gestió de residus perillosos en un laboratori d'anàlisi.  
Tema 43. Instal·lacions de gasos i manipulació de botelles de gasos.  
  
Tema 44. Guia sobre riscos en laboratoris de la UA: Decàleg de bones pràctiques en el laboratori i primers auxilis.  
Tema 45. Gestió dels laboratoris docents de la Facultat de Ciències: Outlook per a empreses com a gestor de calendari de reserves. Google Calendar com a gestor de reserves. Procediment per a l'adquisició d'equips.  
Tema 46. Conceptes bàsics sobre buit. Pressió atmosfèrica, relativa i absoluta, buit, bombes de buit, taxa de flux volumètric.   
Tema 47. Manipulació de gasos i líquids criogènics.  
Tema 48. Material de laboratori. Material de vidre. Descripció general, neteja i assecatge. Mesures de maneig i seguretat.  
Tema 49. Nota Tècnica de Prevenció 1143 de l'Institut Nacional de Seguretat i Salut en el Treball: Guants de protecció contra microorganismes.  
Tema 50. Nota Tècnica de Prevenció 1136 de l'Institut Nacional de Seguretat i Salut en el Treball: Guants de protecció contra productes químics.  
Tema 51. Nota Tècnica de Prevenció 1055 de l'Institut Nacional de Seguretat i Salut en el Treball: Seguretat en el laboratori: utilització de vitrines de recirculació amb filtre.  
Tema 52. Nota Tècnica de Prevenció 990 de l'Institut Nacional de Seguretat i Salut en el Treball: Seguretat en el laboratori: mesurament de la contenció de les vitrines de gasos.  
Tema 53. Nota Tècnica de Prevenció 1029 de l'Institut Nacional de Seguretat i Salut en el Treball: Ergonomia en el laboratori: requisits de disseny de mobiliari i equips.   
Notes:  
1. La normativa legal que empara el contingut d'aquests temes és la que es trobe en vigor en el moment de la publicació d'aquesta convocatòria en el Diari Oficial de la Generalitat Valenciana.  
  
  
  
ANNEX II  
Declaració que ha de presentar tot el personal aspirant aprovat  
  
(Nom i cognoms) ...   
amb domicili a ...   
i document nacional d'identitat número ...  
  
Declara, a l'efecte de ser nomenada o nomenat personal funcionari de l'escala ...   
  
Que no ha sigut separat/da mitjançant procediment disciplinari de cap administració pública, universitat pública o òrgan constitucional o estatutari i que no està inhabilitat/da penalment per a l'exercici de les funcions públiques.  
  
..., ... de ... de 20...  
ANNEX III  
Declaració que ha de presentar, a més, tot el personal aspirant aprovat la nacionalitat del qual no siga l'espanyola  
  
(Nom i cognoms) ...   
amb domicili a ...   
i document nacional d'identitat número ...  
  
Declara, a l'efecte de ser nomenada o nomenat personal funcionari de l'escala ...  
  
Que no està inhabilitada o inhabilitat o en situació equivalent, ni es troba sotmesa o sotmès a sanció disciplinària o equivalent que impedisca, en el seu Estat i en els mateixos termes, l'accés a l'ocupació pública.  
  
  
..., ... de ... de 20...  
  
ANNEX IV  
Declaració sobre l'acreditació de coneixements de valencià  
  
(Nom i cognoms) ...  
amb domicili a ...  
i document nacional d'identitat número ...  
  
Declara, a l'efecte de ser nomenada o nomenat personal funcionari de l'escala ...  
  
 Que compleix el nivell de coneixements de valencià exigit en l'article 20 del Decret 3/2017, de 13 de gener, pel qual s'aprova el Reglament de selecció, provisió de llocs de treball i mobilitat del personal de la funció pública valenciana, i haurà d'aportar l'acreditació de coneixements de valencià mitjançant les certificacions establides per la normativa per la qual s'estableixen els certificats de coneixement de valencià que expedeix el Servei de Llengües de la Universitat d'Alacant i les equivalències d'altres títols, diplomes i certificats, segons aquest detall:  
- Certificat de nivell C1 per a accedir als subgrups A1 o A2.  
- Certificat de nivell B1 per a accedir als subgrups C1 o C2.  
  
 Que, en cas de no estar en possessió del nivell de coneixements exigit, es compromet a assistir als cursos de perfeccionament que a aquest efecte s'organitzen.  
  
..., ... de ... de 20...